text: Fanø til kamp for lavere færgepriser
  07 september 2015 kl. 14.02
  Borgmester Erik Nørreby har allieret sig med folketingsmedlem Christian Rabjerg Madsen for at sænke færgepriserne til de danske småøer.
  I højsæsonen koster det 415 kr. at tage sin familie med på en weekendtur til Fanø. Det er alt for meget, mener Fanøs borgmester, Erik Nørreby (V).
  For at gøre noget ved sagen, inviterede borgmesteren i dag folketingsmedlem Christian Rabjerg Madsen (S), der både sidder i Transportudvalget og Udvalget for Landdistrikter og Øer, til frokost på Fanø for at diskutere mulighederne for at sænke færgepriserne.
  - Hvis vi får en trafikal ligestilling, så det bliver billigere at komme til Fanø, så tror jeg, at vi vil få flere folk hertil i turistsæsonen. Og det er fuldstændig afgørende for at skabe vækst på en ø som Fanø, siger Christian Rabjerg Madsen (S) til TV SYD.
  Hør her Christian Rabjerg Madsen (S) fortælle, hvorfor han synes, at færgebilletterne til Fanø skal være billigere (Varighed: 00:38 min.).
  